孔明
作者：陳長方
朝代：宋

paragraphs: 阿衡專美有商初，誰氏彷彿前規橅。
漢末諸君憤城狐，外召紹卓爲韓盧。
毒流三輔被京都，鈇鑕至乃誅無鬚。
紛紜少定淚塢誅，諸君自名穀與孤。
海內各各援鼓桴，才如粟毛爭馳驅。
孔明高卧南陽廬，視之過前初若無。
三顧幡然去枌榆，實類有莘彼丈夫。
玄德沒地存孤雛，昏暗僅比曹丕奴。
扶之立國西南區，君臣內外靡咨吁。
茲事可直桐宮居，孔明乃古阿衡徒。
何人欲並齊夷吾，是將魚目方璠璵。
九原可作誰歸與，嗚呼斯人真起予。